พท. ย้ำ รออีกไม่นาน พร้อมแจงรายชื่อผู้ถูกซักฟอก โยน IO ดิสเครดิต 
เด็กเพื่อไทย ยัน รออีกไม่นาน พร้อมแจงรายชื่อผู้ถูกซักฟอก ปัด แลกผลประโยชน์ไม่อภิปราย รมต.บางคน โยน ปฏิบัติการ IO เพื่อดิสเครดิตฝ่ายค้านวันที่ 19 ม.ค. ร.ต.อ.วัฒนรักษ์ อำนรรฆสรเดช กรรมการกิจการพิเศษ ในฐานะ หัวหน้าศูนย์ข้อมูลสารสนเทศ พรรคเพื่อไทย กล่าวว่า จากการที่ได้มีกระแสข่าวแพร่สะพัดออกมา ถึงเรื่องการแลกเปลี่ยนผลประโยชน์เพื่อไม่ให้มีการอภิปรายไม่ไว้วางใจ รองนายกฯ และรัฐมนตรีบางคนนั้น ไม่เป็นความจริง เพราะตอนนี้มีสมาชิกพรรคเพื่อไทยจำนวนมาก ได้เสนอเรื่องอภิปรายไม่ไว้วางใจ ให้ทางศูนย์ข้อมูลสารสนเทศ พรรคเพื่อไทย เพื่อดำเนินการสรุปรายละเอียด โดยจะมีการประชุม เพื่อสรุปและเสนอรายละเอียดทั้งหมดในเช้าวันจันทร์ที่ 20 ม.ค.63 เพื่อให้ ร.ต.อ.เฉลิม อยู่บำรุง ประธานคณะกรรมการกิจการพิเศษ เสนอเรื่องต่อ นายสมพงษ์ อมรวิวัฒน์ หัวหน้าพรรค เพื่อพิจารณาในช่วงบ่าย และหลังจากที่ได้ข้อสรุปโดยรวมทั้งหมดก็จะจัดให้มีการประชุมของพรรคร่วมฝ่ายค้านเพื่อแลกเปลี่ยนข้อมูล และสรุปรายชื่อผู้ที่จะถูกอภิปรายไม่ไว้วางใจอีกครั้งร.ต.อ.วัฒนรักษ์ กล่าวเพิ่มเติมอีกว่า ทางคณะกรรมการกิจการพิเศษ ได้เคยแถลงไว้แล้วว่า จะไม่ปิดกั้นขัดขวางและจำกัดสิทธิ์ในเรื่องการอภิปรายของสมาชิกพรรคเพื่อไทย และพรรคร่วมฝ่ายค้าน ทั้งในเรื่องของตัวบุคคล ว่าจะอภิปรายใคร หรือหัวข้ออะไร หากใครมีข้อมูลใหม่ๆ และหลักฐานที่ดีและชัดเจน ก็พร้อมที่จะให้การสนับสนุนอย่างเต็มที่ โดยในช่วงนี้มักมีคนข่าวปล่อยออกมาเป็นระยะโดยการดิสเครดิต เพื่อลดความน่าเชื่อถือของพรรคร่วมฝ่ายค้าน ซึ่งถ้าหากเป็นการดำเนินการปฏิบัติการข่าวสาร (IO) ของใคร ซึ่งคงเดาได้ไม่ยาก และก็คงหนีไม่พ้น ผู้ที่ขาดภาวะความเป็นผู้นำ บริหารงานไม่ถูกวิธี และอยากสืบทอดอำนาจต่อไปอีก ซึ่งตนเชื่อว่าการอภิปรายไม่ไว้วางใจในครั้งนี้ จะทำให้ประชาชนได้เห็นและรับรู้ถึงความเป็นจริงอย่างถ่องแท้ และประชาชนคงตัดสินใจได้ว่า อยากเห็นรัฐบาลชุดนี้บริหารงานต่อไปอีกหรือไม่.
เด็กเพื่อไทย ยัน รออีกไม่นาน พร้อมแจงรายชื่อผู้ถูกซักฟอก ปัด แลกผลประโยชน์ไม่อภิปราย รมต.บางคน โยน ปฏิบัติการ IO เพื่อดิสเครดิตฝ่ายค้าน 
เพื่อไทย,อภิปรายไม่ไว้วางใจ,ซักฟอก,ปฏิบัติการIO,วัฒนรักษ์ อำนรรฆสรเดช,เสนอรายชื่อผู้ถูกซักฟอก,เฉลิม อยู่บำรุง,ข่าวทั่วไป